Inbreker sterf na huisroofŉ Inbreker is die naweek in Plettenbergbaai tydens ŉ konfrontasie met die polisie dood nadat hy by ŉ 70-jarige vrou se huis ingebreek het. Kapt. Bernadine Steyn, woordvoerder van die polisie, sê dit is nog nie duidelik of die inbreker selfmoord gepleeg het en of hy deur die polisie doodgeskiet is nie. Steyn sê die inbreker is aan ŉ kopwond dood kort nadat hy Saterdagaand die bejaarde vrou beroof het. “Die verdagte het die vrou met ŉ mes aangehou en kontant en ŉ vuurwapen geëis waarna hy die huis geplunder het. Hy het ook die kluis wat in een van die slaapkamers was uit die muur geruk en oopgebreek.” Die inbreker het ŉ 7.65mm-pistool uit die kluis gesteel sowel as talle huishoudelike items waaronder ŉ skootrekenaar en selfoon. ŉ Veiligheidsmaatskappy en die polisie is ontbied en die inbreker is by ŉ leë huis langs die bejaarde vrou se huis aangetref. “Die verdagte het glo op hulle losgebrand waarna hulle teruggevuur het.” Die man is op die toneel dood. Die polisie ondersoek die saak.